Kadonnut liikkui vihreällä Jopo-merkkisellä polkupyörällä.

Videolla neuvotaan, miten toimia katoamistapauksissa.

Juttua päivitetty 14.5.2020: Oulun poliisi tiedotti toukokuun puolivälissä, että Oulun Välivainiolla huhtikuun loppupuolella kadonnut nuori mies on löydetty kuolleena.

Oulussa perjantain ja lauantain välisenä yönä kadonnut 18-vuotias mies on edelleen kateissa.

Viimeinen havainto hänestä on lauantaiaamuna noin kello 4.00 aikaan.

– (Kadonnut) oli viettänyt iltaa ystävien kanssa ja poistunut yksityisasunnosta Oulun Välivainiolla. Hän oli poistunut paikalta suunnitellusti polkupyörällä, kertoo tutkinnanjohtaja rikoskomisario Antti Palokangas Oulun poliisista.

Poliisi kertoi aiemmin, että kadonneesta ei ole saatu havaintoja kotiinlähdön jälkeen.

Palokangas vahvistaa, että aiemmin uutisoidun mukaan kadonnut liikkui vihreällä Jopo-merkkisellä pyörällä.

– Pyörässä on eturenkaana nastarengas, kertoo Palokangas.

Palokangas kertoo, että poliisi on suorittanut alueella lähietsintää ja tarkastanut erilaisia poistumisreittejä.

Etsinnässä on käytetty apuna muun muassa drone-kalustoa ja partiokoiria.

Poliisilla ei kuitenkaan ole tietoa kadonneen poistumissuunnasta.

Palokangas toteaa, että tapaukseen liittyen on tullut joitakin vihjeitä.

– Jo saadut vinkit on tarkastettu ja todettu, että ne eivät liity tähän tapaukseen.

Palokankaan mukaan kaikki vaihtoehdot tapaukseen liittyen ovat edelleen avoinna.

Poliisi toivoo edelleen vihjeitä kadonneesta tai hänen polkupyörästään. Ilmoitukset akuuteista havainnoista tulee tehdä suoraan hätänumeroon 112. Muista havainnoista voi ilmoittaa poliisin vihjepuhelimeen numeroon 0295416194.

Kadonnut on hoikka ja 175 senttimetriä pitkä. Hänellä on vaaleat, lyhyehköt hiukset. Päällään kadonneella oli lauantaiaamuna Häglöfsin takki, vaaleat farkut sekä mustat kengät.